Nõukogu määrus (EÜ) nr 711/95,

27. märts 1995,

millega muudetakse määrust (EMÜ) nr 2075/92 toortubakaturu ühise korralduse kohta

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artikleid 42 ja 43,

võttes arvesse komisjoni ettepanekut, [1]

võttes arvesse Euroopa Parlamendi arvamust [2]

ning arvestades, et:

määruses (EMÜ) nr 2075/92 [3] sätestatakse toortubaka tootmise suunamise ja piiramise meetmed; saadud kogemusi silmas pidades tuleks tootmise parema suunamise jaoks teha määruses muudatused;

kogu lisatasu tuleb maksta tubakakasvatajatele; liikmesriikidel, kes seda teha otsustavad, tuleks võimaldada maksta lisatasu otse tubakakasvatajatele;

toodetud kogused, mis vastavad lisatasu saamise tingimustele, tuleb iga tootja puhul kindlaks määrata; liikmesriigid peaksid kindlaksmääratud tagatiskünniste alusel jagama kvoodid asjaomaste tootjate vahel, kohaldades sel eesmärgil sätestatud ühenduse eeskirju, et tagada õiglane kvootide kehtestamine varem töödeldud koguste põhjal, võtmata arvesse ebaharilikult kõrgeid või madalaid tootmistulemusi;

tootjale määratud kvooti ületava tubakakoguse tootmine ei anna õigust lisatasu saada; arvesse tuleks siiski võtta tahtmatu ületootmise võimalust; asjaomastel pooltel tuleks teatavas mahus võimaldada neid ülejääke järgmisesse saagikoristusse üle kanda tingimusel, et kahe saagi kvoote kokku ei ületata;

tuleks sätestada, et liikmesriigid, kellel on selline võimalus, võivad alates 1994. saagiaastast maksta lisatasusid otse kasvatajatele,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 2075/92 muudetakse järgmiselt.

1. Artikkel 6 asendatakse järgmisega:

"Artikkel 6

1. Külvieelsed lepingud sisaldavad:

- esmatöötleja kohustust maksta kasvatajale ostuhind ning juhul kui liikmesriigi pädev asutus ei maksa lisatasu otse kasvatajale, ka lepingujärgse ja tegelikult tarnitud koguse eest lisatasuga võrdne summa,

- tootja kohustust tarnida esmatöötleja ettevõttesse lepingus kindlaksmääratud kvaliteedinõuetele vastavat toortubakat.

2. Liikmesriigi pädev asutus maksab kasvatajale lisatasu tõendi esitamisel selle kohta, et kasvataja on tubaka tarninud, või juhul kui esmatöötleja on tootjale lisatasuga võrdse summa maksnud, maksab liikmesriigi pädev asutus esmatöötlejale lisatasu summa tagasi tõendi esitamisel selle kohta, et kasvataja on tubaka tarninud ja lõikes 1 nimetatud summa on makstud."

2. Artikli 7 neljas taane asendatakse järgmisega:

"— esmatöötleja või kasvataja võimalikku kohustust esitada ettemakse saamiseks tagatis ning kõnealuse tagatise esitamise ja vabastamise tingimusi,".

3. Artikkel 9 asendatakse järgmisega:

"Artikkel 9

1. Tagatiskünniste järgimise tagamiseks kohaldatakse 1995., 1996. ja 1997. aasta saakide suhtes tootmiskvootide süsteemi.

2. Nõukogu jagab igaks saagikoristuseks iga sordirühma puhul saadaolevad kogused tootjaliikmesriikide vahel asutamislepingu artikli 43 lõikes 2 sätestatud korras.

3. Lõike 2 kohaselt jagatud koguste põhjal ja ilma et see piiraks lõike 4 kohaldamist, jagavad liikmesriigid kasvatajatele tootmiskvoote võrdeliselt viimasele saagikoristusele eelnenud kolme aasta jooksul töötlemiseks tarnitud keskmiste kogustega sordirühmade kaupa. 1992. aasta toodangut ja kõnealuse aasta saagist pärit tarneid ei võeta siiski arvesse; need asendatakse viimasele saagiaastale eelnenud neljanda aasta toodangu ja sellest saagiaastast pärit tarnetega. Kõnealune jagamine ei mõjuta järgmiste saagikoristuste tootmiskvootide jagamise menetlust.

4. Kvootide jaotamisel lõike 3 kohaselt ei võeta standardtoodangu arvutamisel arvesse toortubaka koguseid, mis ületavad määruse (EMÜ) nr 727/70 alusel kohaldatavaid garanteeritud maksimumkoguseid.

Vajaduse korral võetakse toodangut arvesse üksnes selle kvoodi piires, mis on määratud arvessevõetavate aastate jooksul."

4. Artikkel 10 asendatakse järgmisega:

"Artikkel 10

1. Lisatasu ei anta tootjale määratud kvooti ületavate koguste suhtes.

2. Olenemata lõikest 1, võib kasvataja tarnida ületoodangut kuni 10 % ulatuses iga sordirühma kvoodist ning ületava koguse eest on õigus saada lisatasu järgmise saagikoristuse arvel tingimusel, et asjaomane pool vähendab järgmiselqj saagikoristusel oma toodangut sellise koguse võrra, et kahe saagikoristuse liidetud kvooti ei ületata."

5. Artikkel 11 asendatakse järgmisega:

"Artikkel 11

Käesoleva jaotise kohaldamise üksikasjalikud eeskirjad võetakse vastu artiklis 23 sätestatud korras. Need eeskirjad hõlmavad eelkõige artikli 9 lõikes 4 sätestatud kvootide määramise meetodi kohandamist."

Artikkel 2

Käesolev määrus jõustub järgmisel päeval pärast Euroopa Ühenduste Teatajas avaldamist.

Käesolevat määrust kohaldatakse alates 1995. aasta saagikoristusest, välja arvatud artikli 1 lõige 1 ja artikkel 4, mida kohaldatakse alates 1994. aasta saagikoristusest.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 27. märts 1995

Nõukogu nimel

eesistuja

J. Puech

[1] EÜT C 46, 23.2.1995, lk 6.

[2] Arvamus on esitatud 17. märtsil 1995 (Euroopa Ühenduste Teatajas seni avaldamata).

[3] EÜT L 215, 30.7.1992, lk 70.

--------------------------------------------------